**Programkomiteens forslag til**

**Program for Lillehammer Arbeiderparti**

**2019-2023**

**Versjon 2 – 18. oktober 2018**

**Med rødt hjerte for en grønn fremtid**

*Tenke globalt, handle lokalt*

Bærekraftig utvikling er et globalt begrep som er basert på solidaritet med kommende

generasjoner, i tillegg til alle de som lever i dag. Det er en anerkjennelse av at vi bare har en

klode, med en begrenset mengde ressurser, og at det er i vår felles interesse å ta vare på den. I

et samfunn med økende grad av polarisering er denne grunnleggende tankegangen viktigere

enn noen gang. Gjennom lokale handlinger viser vi hvilke verdier vi ønsker at samfunnet skal

bygge på. Får vi det til lokalt, vil det ha ringvirkninger også nasjonalt og internasjonalt.

For å skape bærekraftig utvikling må vi jobbe på tre områder; klima og miljø,

økonomi og sosiale forhold. Det er sammenhengen mellom disse tre dimensjonene som

avgjør om noe er bærekraftig. FNs bærekraftsmål ble vedtatt i 2015 og er en erkjennelse av at

økonomi, ulikhet og miljø påvirker hverandre i større grad enn det vi trodde tidligere. Vi må

finne løsninger som balanserer belastningen på miljøet med forbruket og økonomien vår, og

vi må finne bedre måter å fordele ressursene på. Det er bærekraftig både for mennesker og

miljøet. Lillehammer Arbeiderparti mener FNs bærekraftsmål må ligge til grunn for måten vi

jobber på lokalt.

*Sunn økonomi*

Kommunens økonomiske situasjon har betydning for i hvilket omfang, tempo og rekkefølge vi kan gjennomføre våre politiske mål. Lillehammer Arbeiderparti vil sikre en sunn økonomi i kommunen. Det vil gi forutsigbarhet og langsiktighet i kommunens tjenester. Vi vil tilpasse utgiftene til de inntektene kommunen til enhver tid har.

*Tilhørighet og sterke fellesskap*

Lillehammer skal fortsette å være et godt sted å bo, arbeide og ta utdanning. Lillehammer

Arbeiderparti mener dette oppnås best gjennom å sikre sterke fellesskapsløsninger. Vi oppnår

mer i samarbeid enn hver for oss. For å sikre mangfold og god kvalitet i kommunens tjenester

vil vi legge til rette for økt samarbeid med frivillige og ideelle organisasjoner. Vi ønsker ikke å kommersialisere eller privatisere velferdstjenester som omsorg, helse, skole og barnehage.

Gjennom frivillig arbeid skaper vi møteplasser for folk fra alle lag av samfunnet, vi utvikler

fellesskap og lærer av hverandre. Lillehammer Arbeiderparti ønsker å videreutvikle det gode

frivillighetsarbeidet og dugnadsånden som Lillehammer kjennetegnes av.

*Trygghet for arbeidsplasser og tjenester av god kvalitet*

Arbeid og trygghet i jobb for den enkelte skaper mer frihet, bedre inkludering, økt likestilling og flere inntekter til fellesskapet. Samarbeidet mellom den lokale fagbevegelsen og kommunen er et viktig virkemiddel for å oppnå et trygt, inkluderende og anstendig arbeidsliv.

I Lillehammer skal vi ha store forventninger til kvaliteten på de tjenestene og tilbudene

kommunen har ansvar for. Vi må regne med at stadig flere vil etterspørre flere tjenester i

årene framover, uten at antall ansatte øker tilsvarende. Vi må derfor evne å løse framtidige

utfordringer på nye måter. Lillehammer Arbeiderparti vil sikre god tilgjengelighet til

kommunale tjenester, derfor vil vi digitalisere tjenester og kontakt med innbyggerne der det

er mulig.

Lillehammer Arbeiderparti vil:

* Legge FNs bærekraftsmål til grunn for måten vi jobber på lokalt.
* Legge til rette for at kommunens innbyggere skal kunne leve miljøvennlig, og ha god og lett tilgang til grønne rekreasjonsområder.
* Sikre en økonomi som gir forutsigbarhet og langsiktighet i kommunens tjenester.
* Sikre sterke fellesskapsløsninger og legge til rette for økt samarbeid med frivillige og ideelle organisasjoner.
* Ikke kommersialisere eller privatisere kommunens tjenestetilbud.
* Sikre kontinuerlig fornyelse og forbedring av kommunens tjenester og satse på kompetanseutvikling blant kommunens ansatte.
* At heltidsstillinger skal være hovedregel.

**Å høre til i Lillehammer**

Hvordan vi tar vare på de svakeste blant oss, viser hvilke verdier vi legger vekt på. Forskjellene i Norge øker og det finnes mange former for utenforskap. Enten det er snakk om rusmisbrukere, diskriminerte innvandrere, mobbeofre, unge som har falt utenfor, arbeidsledige eller enslige eldre. Årsaken til utenforskapet er forskjellig, men alle er relevante i inkluderingspolitikken.

Etter mat og bosted er det meningsfulle menneskelige relasjoner som står øverst på behovslista vår. Lillehammer Arbeiderparti har et verdisyn som vektlegger menneskets sosiale behov, ikke kun dets kortsiktige yteevne. Først når vi inkluderer alle blir samfunnet vårt bærekraftig.

Lillehammer har for mange fattige barn. Flere aktiviteter er utilgjengelige for disse barna på grunn av foreldrenes økonomiske situasjon. Lillehammer Arbeiderparti vil i perioden øke innsatsen for å bedre situasjonen.

Lillehammer Arbeiderpartiet vil:

* Sørge for lavest mulig inngang til boligmarkedet ved å satse på sosial boligpolitikk.
* Innføre ordninger som sikrer barn i lavinntekstfamilier deltakelse innenfor ulike aktiviteter.
* Heve kvaliteten på aktivitetstilbudet.
* Videreutvikle det gode arbeidet ved Lillehammer læringssenter for å få flere ut i arbeid raskt.
* Fortsatt styrke samarbeidet med frivillige lag og foreninger.

**Like muligheter til god helse**

Lillehammer Arbeiderparti vil ha et samfunn som fremmer god helse for alle, forebygger sykdom, utjevner sosiale forskjeller og gir alle barn og unge en god start i livet. Hver av oss skal ha muligheten til å leve gode liv, i små og store fellesskap. Vi må satse tidlig og komme på banen med forebyggende tiltak og fysisk aktivitet. Vi ser en tendens til økende ulikhet i helse basert på den enkeltes økonomi. Det vil Lillehammer Arbeiderparti til livs.

I årene fremover vet vi at behovet for helse- og omsorgstjenester kommer til å øke. Det vil være et stort behov for arbeidskraft til denne sektoren. Kompetansebehovet vil også endre seg. Kommunen skal delta i nasjonale utviklingsprogrammer for å sikre en faglig kvalitet og utvikling av helse- og omsorgstilbudet. Vi vil at helse- og omsorgssektoren skal oppleves som et karrierevalg med gode muligheter for utvikling og nye utfordringer.

Arbeiderpartiets mål er et likeverdig og tilgjengelig helsetilbud for alle!

Lillehammer Arbeiderparti vil:

* At Sykehuset Innlandet avdeling Lillehammer skal videreutvikles som et bredt og allsidig akuttsykehus.
* Sikre god og tilstrekkelig fagkompetanse blant de ansatte med etter- og videreutdanning.
* Satse på hverdagsrehabilitering og sikre at vi er i front i bruk av velferdsteknologi.

*En trygg og verdig alderdom*

Lillehammer Arbeiderparti er opptatt av at eldre skal få en verdig alderdom. Vi jobber for at de som ønsker det skal få bo hjemme så lenge som mulig. Lillehammer Arbeiderparti vil derfor styrke hjemmetjenesten og sikre tilstrekkelig bemanning. Den som bor hjemme må ha mulighet til et godt sosialt liv og kontakt med andre mennesker. Her gjør de frivillige en kjempeinnsats!

Vi vil satse på gode teknologiske hjelpemidler og gode rehabiliteringsordninger. Når det oppstår et behov for sykehjem eller omsorgsbolig skal Lillehammer gi gode helsetjenester med høy kvalitet. Tilbudet for eldre på sykehjem skal følges nøye opp, og helsetjenesten skal ved livets slutt gi god behandling med verdighet.

Økningen i antall eldre i årene framover, gjør oss mer avhengig av hverandres omsorgsevne. Samarbeidet mellom kommunen og frivillige organisasjoner blir viktig for å øke aktivitetstilbudet og tilgangen til felleskap.

Lillehammer Arbeiderparti vil:

* Satse på hjemmetjenesten, og sikre bemanning og kompetent tjenesteutøvelse, i hjemmet, ved sykehjemmet og i omsorgsboligene.
* Ha bofellesskap med aktivitetstilbud for å sikre god livskvalitet.
* Samarbeide mer med frivillige lag og organisasjoner for å gi enda bedre omsorg.

*Åpenhet rundt psykisk helse og rusomsorg*

Psykiske helseproblemer og rusmiddelmisbruk er fortsatt forbundet med skam og stigmatisering, det er en tilleggsbelastning for mange som allerede har det vanskelig. Derfor skal Lillehammer Arbeiderparti fortsatt jobbe for videre åpenhet og unngå stigmatisering. Familieteamet i Lillehammer kommune kan gi informasjon og veiledning.

Lillehammer har de senere årene opplevd flere tragiske dødsfall som følge av selvmord. Vi har ikke en eneste ungdom å miste. Lillehammer Arbeiderparti vil ha en god tjeneste for denne pasientgruppen og styrke det forebyggende arbeidet, spesielt for barn og unge. Når krisen oppstår skal hjelpen være lett tilgjengelig!

Lillehammer Arbeiderparti vil:

* Øke innsatsen innenfor forebygging av selvmord.
* At helsesøster skal være mer tilgjengelig for barna på skolene.
* Sikre god somatisk oppfølging for de psykisk syke pasientene, blant annet gjennom bedre samarbeid med fastlegene.
* Prioritere behandling av og hjelpetiltak for rusavhengig ungdom

*Forebygge vold og overgrep mot barn*

Alle barn skal ha det godt i Lillehammer. Vold og overgrep mot barn er vårt største folkehelseproblem. Konsekvensene av å bli utsatt er store. For mange preger de resten av livet på en negativ måte og risikoen for generasjonsoverføring er høy. Kommunene spiller en viktig rolle for å forebygge og avdekke vold og overgrep mot barn, og i å ivareta de utsatte barna på en god måte. Lillehammer Arbeiderparti vil arbeide for at kommunen tar en større rolle i det viktige arbeidet for en barndom uten vold og overgrep. Det viktigste vi kan gjøre er å hindre at vold og overgrep skjer første gang. Da må vi inn tidlig!

Lillehammer Arbeiderparti vil

* At fødselsforberedende kurs skal være tilgjengelig og gratis for alle.
* At barnehager og skoler får økt kunnskap om vold og overgrep mot barn.

*Fysisk aktivitet for folkehelsa*

Folkehelsen defineres som helsetilstanden til befolkningen. Lillehammers befolkning har generelt god helse. For å opprettholde den gode folkehelsa kreves derfor innsats på mange ulike samfunnsområder.

Lillehammer Arbeiderparti vil:

* At skolebygg stilles til fri bruk for fritisaktiviteter for barn og unge.
* At de kommunale idrettsanleggene vedlikeholdes og stilles til rådighet for aktuelle arrangementer etter avtale.
* Bygge nye sykkeltraseer og videreutvikle turstier som et lavterskeltilbud for fysisk aktivitet og naturopplevelser
* Fortsette utviklingen av Frisklivssentralen.

**En kommune i vekst i en sterk region**

Næringslivet i Lillehammer går så det suser. De siste fem åra har omsetningen i Lillehammer-regionen vokst med hele 60 prosent! Vi har et variert næringsliv, med varehandel, bygg- og anlegg, og IKT-næringene som eksempler på næringer som gjør det godt. Lillehammer Arbeiderparti vil at kommunen skal samarbeide tett med Cyberforsvaret på Jørstadmoen for å stimulere flere sivile etableringer i regionen vår.

Vi støtter arbeidet med en ny OL-søknad. De Olympiske og paralympiske leker er de største kultur- og idrettsarrangementene vi kan være vertskap for. Det vil bety enormt mye for Lillehammers posisjon, nasjonalt og internasjonalt og befeste vår merkevare ytterligere.

Lillehammer Arbeiderparti vil:

* Kjøpe og tilrettelegge næringsarealer som gjøres attraktive for nye etableringer og for næringsdrivende som har behov for arealutvidelse.
* Jobbe for et framtidig OL basert på nøkternhet og innenfor miljømessige forsvarlige rammer.
* Øke tilgjengeligheten til sentrum når ny 4-felts E6 bygges for å ivareta og videreutvikle Lillehammer som handelsby.
* Forlenge Industrigata mot nord, og legge til rette for større etableringer som ikke naturlig hører til sentrumskjernen.
* Aktivt arbeide for å utvikle næringsklynger og kompetansemiljøer for å stimulere til nye arbeidsplasser.
* Legge til rette for felles næringsutvikling i sørdalskommunene.

*Et grønt og genuint reisemål*

Lillehammer med Gudbrandsdalen er et fantastisk produkt med potensial til å vokse. Visit Lillehammer er merket som et bærekraftig reisemål. Vi var den første byen i Norge som fikk dette. Vår flotte natur og beliggenhet er vår fremste merkevare.

Lillehammer som reisemål skal være grønt og genuint, et sted vi reiser til med glede, og forlater med gode minner. Vi ønsker å være åpne mot verden, ta i mot gjester på en god måte, og støtte de som jobber med reiseliv i Lillehammer.

Vi har en arrangementskompetanse i verdensklasse. Den gir oss et fortrinn som vertskap for store idretts og kulturarrangementer. Lillehammer Arbeiderparti ønsker å forvalte denne kunnskapen godt slik at den kan overføres til nye generasjoner og skape enda flere arbeidsplasser.

Lillehammer Arbeiderparti vil:

* Gjøre merkevaren Lillehammer-regionen enda mer kjent.
* Promotere byen som vertskap for større idretts- og kulturarrangementer.

*God infrastruktur for et integrert bo- og arbeidsmarked*

For å skape et integrert bo- og arbeidsmarked både i Lillehammerregionen og i Mjøsområdet, er vi avhengig av god infrastruktur og gode samferdselsårer. En rask E6-utbygging er viktig, men dobbeltspor er helt avgjørende for å kunne få et bo- og arbeidsmarked innenfor rammen av bærekraftig utvikling. Lillehammer Arbeiderparti vil derfor arbeide for å få dobbeltspor til Lillehammer innen 2030.

Bredbånd er grunnleggende for oss. Lillehammer Arbeiderparti vil arbeide for å gi alle tilgang til høyhastighetsbredbånd slik at alle får like muligheter til å delta.

Lillehammer Arbeiderpartiet vil:

* Ha dobbeltspor til Lillehammer innen 2030.
* Arbeide for at alle får tilgang til høyhastighetsbredbånd i hele kommunen.

**Gode liv i by og bygd**

I Lillehammer skal alle føle seg velkomne. Vi vil skape gode sosiale møteplasser, støtte opp om det frivillige og gi alle en mulighet til å delta og bidra i samfunnet.

Vi vil ha et sentrum med felles møteplasser for alle uansett alder, kjønn og sosial bakgrunn. Derfor skal vi ta vare på våre åpne torg og parker og Terrassen skal utvikles til en storstue for oss alle. Lurhaugen og stasjonsområdet skal utvikles med boliger og arbeidsplasser. Dette gir et levende sentrumsområde. De ulike grendene og bydelene skal få dyrke sine fortrinn.

Ny E6 gir oss nye muligheter. Prognoser viser en stor økning mennesker som vil passere byen vår. Ved å skape aktivitet og attraktivitet i sentrum kan vi tiltrekke oss mange nye besøkende og gi bedre tilbud til innbyggerne våre.

Lillehammer Arbeiderparti vil:

* Verne om og utvikle våre torg og parker, og få flere lekeplasser i sentrum.
* Støtte lokalt inititiativ som bygger opp under de ulike grendenes og bydelenes fortrinn.
* Ferdigstille Terrassen til en storstue for alle.
* Styrke gågata og Strandtorget som de viktigste handelsområdene i byen~~.~~
* Øke tilgjengeligheten til byen med parkeringsløsninger under bakken.
* Ivareta kultur- og miljøinteressene i den framtidige byutviklingen.
* Opparbeide trygge stoppesteder for skolebussen.

**Kulturbyen Lillehammer**

Kultur gir levende lokalsamfunn og er viktig for vår livskvalitet. I tillegg til kulturens egenverdi åpner den muligheter for å inkludere og involvere, og kan svare på flere utfordringer i andre tjenesteområder. Arenaer for kunst og kulturaktivitet skaper møteplasser i vårt lokalsamfunn og gir oss en følelse av samhørighet. Å delta i kulturliv og frivillig aktivitet kan bidra til å fylle livene våre med mening og hjelpe oss å danne nettverk. Her kan vi møtes som planleggere, arrangører, kokker, dansere og fotballspillere. Lillehammer Arbeiderparti vil legge vekt på et godt samarbeid med frivilligheten og sørge for at frivillige lag og organisasjoner har gode vilkår.

Lillehammer har en sterk posisjon som kulturby og de kreative og kulturbaserte næringene betyr mye for trivsel, bokvalitet og attraktivitet. De er også viktig grobunn for nærings- og handelsutvikling. I fjor fikk Lillehammer UNESCO status innen kulturfeltet Litteratur. Dette kan gi store ringvirkninger og befester vår posisjon som kulturby.

Den profesjonelle kulturen er bærebjelken i utviklingen av det frivillige kulturlivet. Lillehammer har mange profesjonelle kunstnere og kreative utøvere. Arbeiderpartiet vil gi de gode arbeidsvilkår da det skaper nye næringer på sikt.

Lillehammer Arbeiderparti vil:

* Styrke det tverrfaglige samarbeidet mellom ulike fagområder for å utnytte synergieffektene spesielt innenfor kultur og inkludering.
* Gi frivillige lag og foreninger gode vilkår, blant annet ved at kommunale lokaler stilles til disposisjon etter avtale med kommunen.
* Videreutvikle “kulturkvartalet” rundt Kirkegata og Stortorget.

**Et anstendig arbeidsliv**

Lillehammer Arbeiderparti er garantisten for et trygt, inkluderende og anstendig arbeidsliv. Samarbeidet mellom den lokale fagbevegelsen og kommunen er et viktig virkemiddel for å oppnå dette. Vi er tydelige på å bekjempe sosial dumping, midlertidighet og ufrivillig deltid. Vi vil at alle som kan jobbe skal få muligheten til det. Arbeid og trygghet i jobb for den enkelte skaper mer frihet, bedre inkludering, økt likestilling og flere inntekter til fellesskapet.

Lillehammer Arbeiderparti vil:

* Sikre fellesskapsløsninger i kommunen og begrense privatiseringen av kommunale tjenester.
* Sikre heltidskultur i Lillehammer kommune og redusere uønsket deltid.
* Begrense bruk av innleie i kommunal regi.
* Arbeide for å utjevne lønnsforskjeller mellom kjønnene, bekjempe sosial dumping og uverdige lønns- og arbeidsvilkår.
* Satse på kompetanseutvikling blant kommunens ansatte.
* Sørge for at kommunen etterlever et strengt regelverk for innkjøp av varer og tjenester.
* Samarbeide med næringslivet for å bidra til at bedriftene får bedre tilgang til arbeidskraften de trenger.

**Oppvekst og utdanning med fokus på hele mennesket**

*En god tid for de minste*

I barnehagene møtes barn med ulik bakgrunn, kunnskap og erfaring for første gang. Her legges grunnsteinen for videre læring. Derfor er rett til barnehageplass en viktig sak for Lillehammer Arbeiderparti.

Veien til barns læring går gjennom leken. Barnehagen skal være en god tid for barna der de får utfolde seg sosialt og fysisk med leken som ramme. Barnehagene i Lillehammer skal kjennetegnes av god kvalitet og et personale med god kompetanse.

Barnehagen har en viktig rolle i å kartlegge mulige lærevansker hos barna. En god barnehage sikrer at vi får satt inn tidlig innsats, slik at barn med behov, får hjelp og støtte tidlig nok.

Lillehammer Arbeiderparti vil:

* Sikre fortsatt rett til barnehageplass for alle barn over ett år.
* Beholde, etter- og videreutdanne og rekruttere fagutdannet personell og lærere med god kompetanse og godt engasjement.
* Øke antallet kommunale barnehager.

*Skolen – en arena for toleranse, læring og tillit*

At elever møtes i fellesskolen motvirker forskjeller i samfunnet. I Lillehammer har vi gode skoler som leverer et godt resultat. I tillegg til lese, skrive og regneferdigheter, vektlegger Lillehammer Arbeiderparti dannelse. For i skolen utdanner vi hele mennesket. Det krever helhetlige tiltak, med en god skolehelsetjeneste, fysisk aktivitet, og et sterkere lag rundt eleven.

Vi vil ha en sterk offentlig skole der alle skal med, og der alle får støtte og utfordringer ut fra egne forutsetninger. På skolen skal barna få være fri for prestasjonsjaget fra samfunnet rundt, og kunne utvikle sine faglige og sosiale ferdigheter. Samfunnet vårt er rask endring. Vi vet ikke hva slags jobber vi utdanner våre elever til. Elevenes menneskelige egenskaper, det som skiller oss fra roboter, vil bli enda viktigere fremover. Derfor må evne til kritisk tenkning, samarbeid, kreativ problemløsning og nysgjerrighet vektlegges framover. For å ivareta dette kreves det variert undervisning som treffer elevenes, nivå og forutsetninger.

Skolens viktigste ressurs er læreren. Arbeiderpartiet vil sette inn tidlig innsats for å forhindre forsinkelser i læringen, og ta i bruk nye læremidler som strukturerer skolehverdagen for elever og foreldre. Å styrke elevenes og lærernes digitale kompetanse vil være en viktig del for å møte morgendagens arbeidsliv og forenkle lærerens hverdag.

Lillehammer Arbeiderparti vil:

* Gi læreren tillit og tid til å skape gode relasjoner til sine elever.
* Fortsette et offensivt arbeid mot mobbing.
* Satse på tidlig innsats og godt samarbeid mellom skole og foreldre.
* Tilrettelegge slik at familiens økonomi ikke skal hindre eleven i å delta på aktiviteter i regi av skolen.
* Satse på etter- og videreutdanning av lærere.
* Øke de digitale ferdighetene i skolen.
* Ha økt fysisk aktivitet i skolen.

*Allsidige tilbud etter skolen*

Skolefritidsordningen (SFO) er et viktig tilbud på Lillehammer. Tilbudet er populært, men for noen er det en utfordring å kunne benytte seg av det. Vi er opptatt av å holde SFO-prisen nede og vil derfor arbeide for en inntekstsgradering. For å bedre kvaliteten i SFO ønsker vi å samordne SFO med andre kultur- og idrettsaktiviteter i større grad.

Lillehammers skoleelever skal ha et rikt kulturtilbud også utenfor skolen. Kulturskolen er viktig i denne sammenhengen. Vi vil legge til rette for at det gode arbeidet i kulturskolen vår utvikles videre.

Lillehammer Arbeiderparti vil:

* Holde SFO-prisen nede og se på muligheter for å inntektsgradere tilbudet.
* Styrke kvaliteten på SFO blant annet gjennom kompetanseheving blant de ansatte.
* Heve aktivitetsnivået i SFO gjennom samordning med andre kultur- og idrettsaktiviteter.
* Utvikle kulturskolen for tilbud til flere, slik at grupper som i dag ikke er tilstrekkelig representert, blir inkludert.

**Kampen for klima og miljø**

*Redusere klimautslipp og forurensning*

Kampen for miljø og klima, tas ikke bare nasjonalt og gjennom internasjonale avtaler. De

virkelige endringene vil komme fra rådhusene og millioner av husstander rundt omkring i

verden. Også din. Det er lokalt de store endringene vil skje, det er vi som vet hvor skoen

trykker. Vi har lokalkunnskapen og de nødvendige virkemidlene for å gjøre endringene som

utgjør en forskjell.

Klimakampen handler ikke bare om forbud og kutt. Det kan også være en mulighet for

nytenkning og vekst. Nye Nordre Ål skole er et eksempel på hvordan klimaperspektivet

driver fram en framtidsrettet tankegang, med et skolebygg i fornybart materiale.

Biogassanlegget ved Mjøsanlegget AS er et annet. Ny teknologi vil drive fram nye bransjer,

tilbud og muligheter.

Avfall oppstår ikke av seg selv i naturen eller sjøen. Det havner der fordi noen har kastet det fra seg. Derfor er det aller viktigste å bekjempe forsøplingen, uansett hvilken type avfall det er. Klarer vi å ta vare på engasjementet vi ser rundt plast i havet, og forvalte dette godt, løser vi ikke bare forsøplingsproblemet, vi kan også skape verdier gjennom å ta ressursene i bruk på nytt. Lillehammer Arbeiderparti vil oppmuntre til bedre kildesortering, tilrettelegge for gode oppsamlingsløsninger og gjenbruk.

Lillehammer Arbeiderparti vil

* Samarbeide med næringslivet for å finne gode løsninger som bidrar til reduserte klimautslipp.
* Prioritere bruk av tre som byggemateriale i kommunens innkjøpsordninger og reguleringsplaner.
* Ha null-toleranse mot skadelige utslipp gjennom å legge til rette for gode oppsamlingsløsninger og gjenbruk.
* Legge til rette for infrastruktur som gjør det mulig å bruke miljøvennlige drivstoffkilder.

*Verne om Lillehammers unike natur- og kulturmiljø*

Nærheten til rike natur- og kulturmiljøer er vesentlige kvaliteter ved Lillehammer. Dette skaper gode rammer for våre liv. En seiltur på Mjøsa, en tur på fjellet eller langs Mesnaelva øker vår livskvalitet. Lillehammer Arbeiderparti ønsker en samordnet bolig, transport og arealpolitikk for å sikre en miljøvennlig og bærekraftig utvikling. Kommunens arealplan, Bystrategien og målet om en klimanøytral kommune er viktige dokumenter som vi forplikter oss til å følge.

Vi vil ta vare på Lillehammers rike natur- og kulturmiljø. Alt for spredt boligbygging truer naturmangfoldet. Derfor er det viktig å sikre sammenhengende grøntområder både i byen og områdene rundt. Ved å etablere parkering under bakken, gjør vi det lettere å ta vare på bymiljøet og det gir mindre luftforurensning og støy.

Mjøsa er viktig som drikkevannskilde, som leveområde for flere arter og som rekreasjonsområde for kommunens befolkning. Lillehammer Arbeiderparti vil ha økt innsats for å reduserer forurensningen til Mjøsa.

Lillehammer Arbeiderparti vil

* Legge til rette for at kommunens innbyggere skal kunne leve miljøvennlig, og ha god og lett tilgang til grønne rekreasjonsområder.
* Arbeide for et sammenhengende grøntområde som binder Mjøsa sammen med sentrum og bymarka.
* Verne om friluftsområdet ved Mosodden og nordover.
* Redusere forurensningen til Mjøsa.
* Igangsette en utredning om plast og siloksaner i Mjøsa.